KLASA: 034-05/24-01/106

URBROJ:711-02-01/04-2024-4

Zagreb, 25. srpnja 2024.

**ORSAT MILJENIĆ**

**predstojnik Ureda predsjednika Republike Hrvatske**

**Predmet: mišljenje na zahtjev obveznika Orsata Miljenića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 18. srpnja 2024. zaprimilo zahtjev za mišljenje koji je podnio obveznik Orsat Miljenić, predstojnik Ureda predsjednika Republike Hrvatske.

U podnesenom zahtjevu obveznik navodi da je kao državni dužnosnik, predstojnik Ureda predsjednika Republike Hrvatske, dobio poziv Hrvatskog olimpijskog odbora (u daljem tekstu: HOO) za prisustvovanjem Olimpijskim igrama u Parizu, odnosno posjet Hrvatskoj kući i našim olimpijcima. Budući da HOO u svom pozivu navodi kako osigurava smještaj i ulaznice za sportska natjecanja, traži mišljenje Povjerenstva smije li, kao državni dužnosnik, prihvatiti navedene ulaznice i ponuđeni smještaj.

U prilogu zahtjeva obveznik je dostavio poziv HOO-a od dana 02. srpnja 2024. naslovljen na Ured predsjenika Republike Hrvatske, predstojnika Ureda predsjednika Republike Hrvatske Orsata Miljenića, kojim ga se nastavno na uspješnu suradnju poziva da bude gost Hrvatskog olimpijskog odbora na Olimpijskim igrama u Parizu, te tom prilikom posjeti Hrvatsku kuću i naše olimpijce. U pozivu se navodi kako HOO osigurava ulaznice za natjecanja i preuzima obvezu smještaja za obveznika i njegovu pratnju tijekom boravka na najvećem sportskom natjecanju 2024. godine u Parizu.

Od obveznika je dana 23. srpnja 2024. zataržena dopuna zahtjeva za mišljenje na način da dostavi podatak odnosi li se upit na prihvaćanje poziva samo u odnosu na obveznika ili moguće i na osobu koja bi bila njegova pratnja, te je obveznik istog dana dostavio očitovanje u kojem je naveo kako se zahtjev odnosi samo na osobu koja ga je uputila.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 56. sjednici održanoj 25. srpnja 2024. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 30. ZSSI-a propisano je da je da su dužnosnici u uredu predsjednika Republike Hrvatske koje imenuje Predsjednik Repubike Hrvatske sukladno odredbama posebnog zakona i drugih pravnih akata obveznici ZSSI-a.

Uvidom u Registar udruga utvrđeno je da je HOO , savez udruga kome je cilj promicanje olimpijskih načela, etičkih i moralnih normi u sportu, poticanje i promicanje cjelokupnog hrvatskog sporta, te njegovo predstavljanje pred Međunarodnim olimpijskim odborom i drugim

odgovarajucim međunarodnim sportskim organizacijama i udruženjima, usklađivanje i poticanje aktivnosti nacionalnih sportskih saveza, razvoj i promicanje sporta na državnoj razini te poticanje i suradnja u provedbi aktivnosti u području razvoja na razini županija, gradova i općina.

Uvidom u Statut HOO-a utvrđeno je kako je člankom 2. stavkom 1. propisano da je Hrvatski olimpijski odbor krovno sportsko udruženje u Republici Hrvatskoj, u koje se udružuju nacionalni sportski savezi, sportske zajednice u županijama i Gradu Zagrebu te druge pravne osobe čija je djelatnost od značaja za promicanje sporta i olimpijskog pokreta u Republici Hrvatskoj, sukladno Statutu, a prema načelima olimpijskog pokreta i Olimpijske povelje dok se u stavku 4. navodi kako, da bi ispunio svoju zadaću, HOO može surađivati s vladinim, odnosno državnim tijelima u Republici Hrvatskoj s kojima uspostavlja skladne odnose, pri čemu ta aktivnost ne smije biti u suprotnosti s Olimpijskom poveljom. HOO surađuje i s nevladinim tijelima u Republici Hrvatskoj, koja djeluju ili su povezana s djelatnošću HOO-a.

Člankom 12. stavkom 1. alineja 1. Statuta HOO-a propisano je kako su njegovi ciljevi, između ostalog, poticanje i promicanje cjelokupnog hrvatskog sporta te njegovo predstavljanje pred Međunarodnim olimpijskim odborom i drugim odgovarajućim međunarodnim sportskim organizacijama i udruženjima.

Člankom 13. Statuta HOO-a propisano je kako HOO ima isključive ovlasti predstavljanja hrvatskog sporta na olimpijskim igrama, te svjetskim, europskim i regionalnim višesportskim natjecanjima koja se održavaju pod pokroviteljstvom MOO-a ili Europskih olimpijskih odbora.

Člankom 15. stavkom 1. ZSSI/21-a propisano je da se darom, u smislu tog Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju. Sukladno odredbi stavka 2. istog članka ZSSI/21-a ne smatraju se darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, dok prema odredbi stavka 3. obveznik smije zadržati samo dar simbolične vrijednosti i to najviše u vrijednosti do 66,00 eura od istog darovatelja.

Povjerenstvo smatra kako se plaćanje troškova hotelskog smještaja i prisustvovanja natjecanjima, načelno smatra pruženim uslugama u smislu članka 15. stavka 1. ZSSI-a.

Iz poziva koji je obveznik dostavio u prilogu zahtjeva za mišljenje proizlazi kako je obveznik pozvan kao gost na Olimpijske igre u Parizu u svojstvu predstojnika Ureda predsjednika Republike Hrvatske, te da bi mu HOO podmirio troškove ulaznica za natjecanja i smještaja tijekom boravka u Parizu.

Iz naprijed citiranih odredbi Statuta HOO-a jasno proizlazi kako se radi o krovnom sportskom udruženje kojem je jedan od osnovnih ciljeva poticanje i promicanje cjelokupnog hrvatskog sporta u Republici Hrvatskoj i koji ima isključive ovlasti predstavljanja hrvatskog sporta na olimpijskim igrama, te svjetskim, europskim i regionalnim višesportskim natjecanjima koja se održavaju pod pokroviteljstvom MOO-a ili Europskih olimpijskih odbora.

Povjerenstvo zaključuje, da ako bi se obveznik odazvao pozivu HOO-a kao udruge kojoj je cilj promicanje hrvatskog sporta, u svojstvu predstojnika Ureda predsjednika Republike Hrvatske, pri čemu bi isti snosio troškove smještaja i ulaznica za natjecanja, isto se ne bi smatralo nedopuštenim darom dužnosniku u smislu odredbe članka 15. ZSSI-a. Pri tome se ističe da u odnosu na troškove prijevoza, koji kako proizlazi iz poziva, ne bi bili podmireni od strane HOO-a, iste bi snosilo tijelo u kojem obveznik obnaša dužnost, obzirom bi obveznik prilikom boravka na Olimpijskim igrama, predstavljao ured predsjednika Republike Hrvatske.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Orsat Miljenić, elektroničkom dostavom
2. Objava na internetskoj stranici Povjerenstva
3. Pismohrana